
A Kari Minőségbiztosítási Bizottság beszámolója 2022. évre

A Kari Minőségbiztosítási Bizottság (a továbbiakban: KMB) három éve működik. A legutóbbi 2020–2021. évre szóló beszámolóját a Kari Tanács 8/2022. (III.28.) számú határozatával fogadta el.
Ezzel párhuzamosan 2022 első hónapjaiban a KMB az EMBB által kijelölt célkitűzésekkel összhangban megvitatta és meghatározta az év új minőségcéljait,[footnoteRef:1] valamint kidolgozta a munkatervét. Megállapítható, hogy az év folyamán a bizottsági munka a kijelölt mérföldkövek mentén haladt előre.  [1:  Lásd a KMB 1/2022. (II.21.) számú határozatát.] 

1.1.  A KMB ülései
A KMB 2022. évben három jelenléti és három online ülést tartott, amelyek kivétel nélkül határozatképesek voltak. Az év első felében 2022. június 30-ig a KMB ülésein Prof. Dr. Tóth Tihamér (elnök), Dr. Komáromi László (tag) és Dr. Szilágyi Pál Béla (tag) voltak jelen. 
Prof. Dr. Tóth Tihamért, a KMB elnökét 2022. július 6-tól az Európai Unió Bíróságának Törvényszéke tagjává választották, ezért 2022. július 8-án elnöki tisztségéről lemondott. Erre tekintettel a PPKE JÁK Kari Tanácsa a 21/2022. (VII.14.) számú határozatával Dr. Gyulai-Schmidt Andrea egyetemi docenst választotta a KMB elnökévé. 
A 2022. augusztus 24-én megtartott ülésen a leköszönő és az új elnök részvételével a KMB teljes tagsága egyhangú döntéshozatallal elhatározta a Bizottság háromról öt főre való kibővítését. Minderre azért került sor, mert egyrészt a módosult egyetemi minőségbiztosítási szabályokkal való összhang, másrészt a KMB kiterjedt feladatköre a tagság bővítését indokolta.
Az év második felében a Bizottság az elnökváltáson kívül három új taggal – két oktatóval, Dr. Molnár Sarolta Judit adjunktus asszony és Dr. Pogácsás Anett docens asszony személyében, és egy hallgatói taggal – bővült, de számszerűen ez csak plusz két tagot jelentett, tekintettel arra, hogy Dr. Komáromi László dékáni kinevezése után – a hatáskörmegosztásra figyelemmel – KMB tagsági helyére új tag részvételét javasolta a Bizottság. Dékán úr a jövőben nem belülről, hanem a KMB-vel szorosan együttműködve követi figyelemmel a Bizottság munkáját.
2022 októberétől már a megújult tagság (4 oktató és a HÖK által delegált tag) részvételével folytatódott a munka. A Kari SzMSz 26/A. § (3) bekezdése értelmében a KMB megbízatása három évre szól 2024. augusztus 31-ig terjedő időtartamig. A hallgatói képviselő tag delegálása és visszahívása a jövőben a HÖK elnök hatáskörébe tartozik.
A KMB tagságát érintő változásokat a Kari Tanács a 33/2022. (XII.15.) és a 34/2022. (XII.15.) számú határozatával erősítette meg.

1.2.  A KMB határozatai
KMB 1/2022. (II.21.) számú határozata
A Bizottság egyhangú döntéshozatallal az alábbi három minőségcélt fogadta el a 2022. évre: 
1. Oktatási pontozásmetria kialakítása.
2. A tudománymetriai jelentések leadási arányának javítása oly módon, hogy a legutóbbi leadáshoz képest 50%-kal csökkentsük a jelentést le nem adók számát. 
3. Jogász hivatásrendek képviselőivel dékáni szintű egyeztetés a jogász és igazgatási szak képzési tartalmáról, módszereiről.
A megfogalmazott minőségcélokat a PPKE JÁK Kari Tanácsa a 7/2022. (III.28.) számú határozatával megerősítette.

KMB 2/2022. (II.21.) számú határozata
A Bizottság egyhangú döntéshozatallal elhatározta a Kar 2022. évre szóló munkatervének előkészítését. A tervek szerint az év elején előirányzott négy kari tanácsi időponthoz igazítva az év folyamán legalább négy KMB ülés összehívását terveztük.  
A fontosabb feladatok között szerepelt: a minőségcélok részletesebb meghatározása, azok megvalósulásának nyomonkövetése, továbbá az intézkedési terv 2022. évre való előkészítése.
A Bizottság felhatalmazta tagját, Dr. Szilágyi Pált, hogy az idei munkatervet készítse elő. 

KMB 3/2022. (II.21.) számú határozata
A Bizottság egyhangú döntéshozatallal döntött a Kar 2022. évre szóló intézkedési tervének előkészítéséről. Az éves intézkedési terv előkészítésével a KMB elnökét bízta meg.  

KMB 4/2022. (III.18.) számú határozata
A Bizottság 2/2022. (II.21.) számú határozata értelmében a KMB 2022. évre szóló munkaterve elkészült, amelyet a Bizottság elektronikus levélszavazás formájában egyhangúan elfogadott.  

KMB 5/2022. (III.18.) számú határozata
A Bizottság 3/2022. (II.21.) számú határozata értelmében a KMB 2022. évre szóló intézkedési terve elkészült, amelyet a Bizottság elektronikus levélszavazás formájában egyhangúan elfogadott. 

KMB 6/2022. (VI. 30.) számú határozata
Prof. Dr. Tóth Tihamér, a Minőségbiztosítási Bizottság korábbi elnöke 2022. július 6-tól az Európai Unió Bíróságának Törvényszéke tagjaként folytatja tevékenységét. Erre tekintettel 2022. július 8-án lemondott a KMB elnöki tisztségéről. A lemondás elfogadásáról és a PPKE JÁK Kari Tanácsa számára új elnök megválasztására vonatkozó javaslatról a KMB egyhangúlag döntött.


KMB 7/2022. (VIII. 24.) számú határozata
A Bizottság egyhangú döntéshozatallal – jelen Beszámoló 1.1. pontjában már kifejtett okokból – elhatározta a tagság átalakítását, illetve háromról öt főre való kibővítését. 
A KMB módosult tagsága 2022. októberétől az alábbiak szerint alakult: 
Dr. Gyulai-Schmidt Andrea, a KMB elnöke
Dr. Molnár Sarolta, a KMB tagja
Dr. Pogácsás Anett, a KMB tagja
Dr. Szilágyi Pál, a KMB tagja
Berkényi Pál, a KMB HÖK által delegált tagja

KMB 8/2022. (X. 11.) számú határozata
Jelen határozattal a KMB a kari SZMSZ 26/A. § (2), (3) és (6) bekezdéseinek módosítását javasolta a JÁK Kari Tanácsa számára. A Kari Tanács 32/2022. (XII.15.) számú határozatával elfogadta az SZMSZ módosítást, amely a KMB feladat- és hatáskörébe tartozó részletszabályokat hozta összhangba az Egyetemi Minőségbiztosítási Szabályzattal.

KMB 9/2022. (X. 11.) számú határozata
Karunk minőségbiztosítási céljainak fontos elemét alkotja, hogy a tudománymetriai jelentések leadási arányát oly módon javítsuk, hogy a legutóbbi leadáshoz képest 50%-kal csökkentsük a jelentést le nem adók számát. Ennek érdekében a Bizottság egyhangú döntéshozatallal – a minőségcélok hatékonyabb megvalósítása érdekében – javasolta a kari vezetés számára, hogy a tudománymetriai jelentések határidőben való leadásának elmulasztása következményeként az érintett oktató ne részesüljön év végi jutalomban.
A Bizottság továbbá kilátásba helyezte a bérkiegészítő pótlék megvonását is olyan oktatók számára, akik már több alkalommal mulasztottak a vizsgált témakörben.

KMB 10/2022. (X. 11.) számú határozata
Karunk minőségbiztosítási céljainak fontos elemét alkotja hallgatóink elégedettségmérési adatainak összesítése. A hallgatói felmérések kitöltési arányának fokozása érdekében a KMB áttekintette a válaszadási hatékonyság növelését eredményező módszereket. Ezek közül hallgatói tagunkat is bevonva, a KMB azt javasolta a kari vezetés számára, hogy a kérdőíveket kitöltő hallgatók a tárgyfelvételnél kb. fél/egy órával előbb tudják majd felvenni a kívánt tárgyakat a válaszadást elmulasztó társaikhoz képest. 
A hallgatók irányában hangsúlyozni kell, hogy anonim a kérdőívre adott válasz, továbbá, hogy a kitöltés eredményeként kiértékelés és visszacsatolás várható az adott tantárgy oktatása vonatkozásában. 

KMB 11/2022. (X. 24.) számú határozata
A KMB egyhangú döntéshozatallal megszavazta a PPKE Jog- és Államtudományi Kar Minőségbiztosítási Bizottságának ügyrendjét, amely a PPKE Minőségbiztosítási Bizottságainak általános ügyrendje alapján készült.  

KMB 12/2022. (XI. 9.) számú határozata
A Bizottság megállapítja, hogy a minőségcélok megvalósítása a Munkaterv 2022 és az Intézkedési terv 2022 szerint halad, és egyúttal megkezdi a felkészülést a 2023. évi minőségcélok megfogalmazására, és a 2023. évi munkaterv kidolgozására. 
 
KMB 13/2022. (XII. 13.) számú határozata
A Bizottság a 2022. november 28-i hallgatói fórumon elhangzottakat az ott készült jegyzőkönyv és a KMB elnökének beszámolója alapján megvitatta. 
A levelezős hibrid oktatás ügyében felmerült hallgatói igényt megvizsgálva a KMB úgy látja, hogy a minőségi oktatás elsődlegesen jelenléti oktatást feltételez, és bár versenyképességi szempontból sok előnyt jelent a kiegészítő hibrid oktatás, megfelelő egyensúlyt kell találni az online megoldások alkalmazásában.
A hallgatói fórumon készült jegyzőkönyvben megfogalmazott feladat szerint a KMB a záróvizsga-eredményeket is áttekintette. Olyan szűrést kért a TO-tól, hogy a vizsgált félévekből kerüljenek ki az online képzésben részt nem vevő hallgatók. Közbenső eredményként a már lekért és kiértékelt évfolyamátlagok alapján a KMB egyhangúan megállapítja, hogy nincs szignifikáns különbség a jelenléti és az online időszakra nézve.
Az ez alapján készült elemzést a KMB elfogadta, és a kari vezetést erről tájékoztatta. 

KMB 14/2022. (XII. 13.) számú határozata
A Bizottság a 2022. november 28-i hivatásrendekkel lebonyolított találkozón elhangzottakat az ott készült jegyzőkönyv és a KMB elnökének beszámolója alapján megvitatta. Az ez alapján készült elemzést elfogadta, és a kari vezetés elé tárta. 

KMB 15/2022. (XII. 13.) számú határozata
A KMB a 2022. évi Intézkedési terv nyomonkövetésének októberi és decemberi eredményeiről szóló beszámolót megvitatta és egyhangú döntéssel elfogadta. 
Jelen Beszámoló 2. mellékleteként csatoljuk a 2022. évi Intézkedési terv nyomonkövetéséről szóló dokumentumot.  

KMB 16/2022. (XII. 13.) számú határozata
A KMB a 2022. évi Minőségcélok nyomonkövetésének decemberi eredményeiről szóló beszámolót megvitatta és egyhangú döntéssel elfogadta. Egyúttal megbízta elnökét, hogy az itt elfogadott dokumentumot előterjesztés formájában nyújtsa be a Kari Tanácsnak elfogadás céljából. 
 Jelen Beszámoló 1. mellékleteként csatoljuk a 2022. évi Minőségcélok nyomonkövetéséről szóló dokumentumot. 

2. A JÁK minőségcéljai és azok nyomonkövetése

A KMB 1/2022. (II.21.) számú határozata három minőségcélt fogadott el a 2022. évre, amelyek nyomonkövetése eredményeiről szóló beszámolót a KMB 16/2022. (XII. 13.) számú határozatával fogadta el. A Bizottság egyúttal megbízta elnökét, hogy a dokumentumot előterjesztés formájában nyújtsa be a Kari Tanácsnak elfogadásra.

1. minőségcél: az oktatási pontozásmetria kialakítása.
Az első minőségcél a már több éve működő és 2021-ben megújított tudománymetriai pontrendszer mellett az oktatói tevékenység értékelésének meghatározó eszköze. Ennek megvalósítása az oktatói tevékenység szerteágazó jellege miatt rendkívül sok szempont figyelembevételét követeli meg. 
2022. évben feltérképeztük a releváns szempontokat, de a súlyozás vonatkozásában még keressük az optimumot. A minőségcél tehát nagy mértékben megvalósult, de a finomhangolás még hátra van. 2022. év végéig összeállítottunk egy viszonylag komplex, számos oktatási, konzultációs, vizsgáztatási, kutatási szegmensből álló szempontrendszert, amely már oktatóink kutatóink teljesítményeivel feltöltve, egy összképet is kirajzol. 

2. minőségcél: a tudománymetriai jelentések leadási arányának javítása oly módon, hogy a legutóbbi leadáshoz képest 50%-kal csökkentsük a jelentést le nem adók számát. 
2018 szeptemberétől a tudománymetriai jelentés benyújtását elmulasztók száma fokozatosan csökkent. Állománytáblánk jelenleg 86 főt tartalmaz. A 2021-es KMB beszámoló szerint 19 oktatónk nem adott le jelentést. Célunk az volt, hogy ezt a számot a felére csökkentsük. Ehhez eszközül szolgált a jelentés-benyújtási időszak alatti többszöri, folyamatos emlékeztetők kiküldése. Jelen minőségcél hatékonyabb megvalósítása érdekében a KMB javasolta a kari vezetés számára, hogy a tudománymetriai jelentések határidőben való leadásának elmulasztása következményeként az érintett oktató ne részesüljön év végi jutalomban, és a bérkiegészítő pótlék megvonását is javasolta olyan oktatók számára, akik már több alkalommal mulasztottak. 
Intézkedéseink nyomán mérsékelt javulás mutatkozott. A tárgyévi tudománymetriai jelentésről szóló összefoglalót a 4.1. pontban ismertetjük részletesebben. 

3. minőségcél: a jogász hivatásrendek képviselőivel dékáni szintű egyeztetés a jogász és igazgatási szak képzési tartalmáról, módszereiről.
A harmadik minőségcél lényege, hogy a jogászi hivatásrendek képviselői véleményét ne csak informálisan csatornázzuk be a képzéseinkbe, hanem egy fórumot teremtsünk arra, hogy a kari vezetés megismerje a hallgatóinkat később foglalkoztató hivatásrendek véleményét az oktatot tárgyakról, módszerekről, elérni kívánt kompetenciákról.
A 2022-es év során több eszmecsere lefolytatására is sor került, de a legjelentősebb november hónapban volt, amely során kerekasztal-beszélgetés formájában az egyetemi vezetés és más meghívott oktatóink részvétele mellett – külsős, de az egyetemi oktatásban is jártas – bírákat, ügyvédeket, ügyészeket és közjegyzőket hívunk meg. Az eszmecsere számos tanulságát a KMB megvitatta, és a visszacsatolást szolgáló javaslatait a kari vezetés elé tárta.  

A minőségcélok megvalósulását segítő további események
A Kari vezetés 2022. november 28-án hallgatói fórumot tartott. Az ott elhangzott hallgatói felvetéseket, valamint a vezetés és a résztvevő oktatók által megfogalmazott tájékoztatást/ válaszokat a KMB a fórumon készült jegyzőkönyv alapján megvitatta. Megállapításait a kari vezetés elé tárta. 
3. A JÁK-ot érintő felmérések és kiértékelésük 
2022-ben az alábbi felmérések lefolytatására került sor, amelynek eredményeit a KMB és a Kari verzetés is megvitatta. 
· Gólyafelmérés 
· OMHV 
· Frissdiplomás felmérés
· oktatói motivációs vizsgálat
· munkatársi elégedettségmérés
· Főállású oktatók óraszámainak értékelése 
· tudománymetriai jelentések értékelése (lásd a 4.1. alpontot)
· Oktatók, kutatók nemzetközi külkapcsolatainak felmérése (lásd a 4.6.2. alpont utolsó két bekezdését)
A teljesség igénye nélkül néhány eredményt kiemelve hangsúlyozzuk, hogy Karunk minőségbiztosítási céljainak fontos elemét alkotja hallgatóink elégedettségmérési adatainak összesítése. A hallgatói felmérések kitöltési arányának fokozása érdekében a KMB áttekintette a válaszadási hatékonyság növelését eredményező módszereket.  A döntésbe hallgatói tagunkat is bevonva, a KMB egyhangúlag javasolta a kari vezetés számára, hogy a kérdőíveket kitöltő hallgatók a tárgyfelvételnél kb. fél/egy órával előbb tudják majd felvenni a kívánt tárgyakat a válaszadást elmulasztó társaikhoz képest. Javaslatunk eredményét először a következő félévi OMHV leadásakor tudjuk értékelni. 
A számos felmérés közül az oktatói motivációs vizsgálat (OMV) eredményére térünk ki bővebben, mivel 2022-ben mértük először a munkatársi elégedettség mellett – oktatóspecifikus szempontrendszer megfogalmazásával – az oktatóink elégedettségét. Megállapítjuk, hogy a JÁK oktatóinak 74%-os részvétele mellett a PPKE karai közötti összehasonlításban oktatóink a legelégedettebbek. 
A felmérésben résztvevő oktatók 73%-a több mint 10 éve oktat az Egyetemen, és a kitöltők több mint kétharmada (73%) nemzetközi oktatói, kutatói tapasztalattal is rendelkezik. A válaszadók 82%-a a Pázmányt a katolikus identitás miatt választotta munkahelyének. Több mint kétharmaduk a közösség (68 %), illetve a szakmai színvonal (64 %) miatt döntött úgy, hogy az Egyetemen szeretne dolgozni. A tudományos előrejutási lehetőség csupán 23%-ban vonzotta oktatóinkat a Pázmányra. 
Összességében az Egyetemmel, mint munkahellyel a válaszadók 74%-a elégedett. Ezzel az eredménnyel összecseng az alacsony elvándorlási hajlandóság. A kitöltők 73%-a válaszolta, hogy nem vállalna a PPKE helyett másik felsőoktatási intézményben munkát, és csupán 3% gondolja, hogy jobb, vagy hasonló feltételek mellett munkahelyet váltana.
4. A JÁK tevékenységének főbb mutatóit leíró adatok kiértékelése 
4.1. Tudományos tevékenység 
A JÁK a korábbi évek gyakorlatával megegyezően 2022-ben is mérte az oktatók tudományos tevékenységét. A kiértékelést követően az eredményeket személyre szabottan közöljük a tudománymetriai jelentést leadott kollégákkal. A tájékoztatás tartalmazza az adott időszakban az oktató által elért pontszámot, a saját oktatói csoportjának (egyetemi tanár / egyetemi docens / adjunktus, tanársegéd, tudományos segédmunkatárs) átlagpontszámát, valamint a kari átlagpontszámot. Az adott évben jól teljesítők tudományos pótlékban részesültek. Aki a 2022. évben nem adott le tudománymetriai jelentést, az nem részesülhetett évvégi jutalomban. 
A 2022. évi tudománymetriai jelentések értékelése a Kari Tanács által a megelőző egy évben megvitatott és 2021 áprilisában elfogadott új, kibővített szempontrendszer szerint történt. A változás elsődleges indoka a kurrens tudománymetriai trendek jobb megjelenítésére irányuló igény, továbbá az egyetemi tanári kinevezés feltételrendszeréhez való nagyobb mértékű igazodás. Az új tudománymetriai szempontrendszer két újdonsága: 
(1) a Hirsch-index figyelembevétele (H=9, illetve ezt meghaladó értéknél 1,05-től induló, pontonként 5 századdal emelkedő szorzószám formájában); 
(2) az egyetemi tanár / egyetemi docens / adjunktus, tanársegéd, tudományos segédmunkatárs kategóriák egymástól való elkülönítése.  
 
A rendelkezésre álló állománytáblában 86 fő oktató, kutató és tanár szerepel. Ebből az oktatók, kutatók kötelesek tudománymetriai jelentést leadni. (A nyelvtanárok pl. szerepelnek az állománytáblában, de tudománymetriai jelentést értelemszerűen nem kell, hogy leadjanak.)
A jelentésekből az alábbi adatok látszanak: 

	Kategória
	Összes fő
	Jelentés leadott fő
	Csoportátlag

	Egyetemi tanár
	22
	19
	66,26

	Egyetemi docens
	34
	31
	35,09

	Adjunktus, tanársegéd, tud. munkatárs
	23
	16
	30,7

	Összesen
	79
	66
	63,96


 
A 86 fős összlétszámból 79 fő volt köteles jelentést tenni, közülük 66 fő szolgáltatott adatokat. Az egyetemi tanárok körében a kari átlagot meghaladó, a másik két csoporttól pedig jelentősen elszakadó csoportátlag a Hirsch-index szorzószámának alkalmazásából ered. A csoporton belül is a 19 fő jelentést leadó mintegy harmadánál emeli jelentős mértékben a pontszámot.  
4.2. Oktatásmetria
2022 őszi félévének végén második alkalommal kértük fel az oktatókat oktatási tevékenységük értékelésére. A visszaküldött adatlapok feldolgozása, valamint a kari vezetés által mért tevékenység, és egyben a pontozás kialakítása, finomítása folyamatban van. Az eredmények megvitatása 2023. február folyamán várható.

Az oktatásmetriai tevékenység során vizsgáltuk és pontoztuk minden oktató tekintetében a következőket:
· tananyag írás,
· tananyag átdolgozás,
· külföldi tanítás,
· idegen nyelven tanított tárgyak,
· évfolyamdolgozat/szakdolgozat/diplomamunka konzultáció,
· vizsgáztatott hallgatók száma,
· záróvizsga bizottsági tagság,
· kötelező óraszámon felül tartott órák száma,
· kari TDK és OTDK dolgozat konzulensi tevékenység,
· kari TDK és OTDK dolgozat helyezés,
· OTDK zsűri tagság,
· ÚNKP konzulensi tevékenység,
· tanítási tevékenységen kívüli hallgatói programok szervezése,
· hallgatói rekrutációban való részvétel,
· kari bizottsági tagság.

Az oktatók éves óraterhelésében jelentősebb változás a vizsgált két évben nem volt tapasztalható. A Kar hatékonyan tudja megoldani a meglevő fő- és mellékállású oktatókkal, valamint meghívott előadók bevonásával az oktatással összefüggő feladatokat.

4.3. Hallgatói tehetséggondozás
A kari tehetséggondozásban meghatározó szerepű TDK munkának hagyományosan több eleme van. Ezek a tanszéki tudományos diákkörök, kari TDK-tréningek, valamint az OTDK-ra kvalifikáló Kari Tudományos Diákköri Konferenciák. Emellett rendszeresen tartunk olyan fórumokat, amelyeken a tudományos diákköri mozgalom iránt érdeklő hallgatók számára adunk tájékoztatást a kari hallgatói tudományos életben való részvétel lehetséges formáiról (TDK Börze). A 2022. évet a XXXVI. Országos Tudományos Diákköri Konferenciára való felkészülés határozta meg, így összesen három kari TDK-t tartottunk, amelyeken összesen 74 TDK dolgozatot értékeltünk. A versenyzőkön kívül számos opponens vett részt a diákköri munkában.
2022. évben is lehetőséget teremtettünk a legtehetségesebb hallgatóink számára, hogy kiváló írásaikat az interneten elérhető TehetségPONT c. tanulmánykötet sorozatunkban megjelentethessék. A 219 oldalas 2022-es kiadványban 14 tanulmány kapott helyet: http://jak.ppke.hu/uploads/articles/271/file/Acu_tetigisti_%20TehetsegPONT_10_2022.pdf
Tehetséggondozással és a TDK munkával foglalkozó honlapunk is folyamatosan frissül. A hallgatóinkat folyamatosan tájékoztatjuk a szervezett programokról a kari honlapon (http://www.jak.ppke.hu/hallgatoinknak/tdk), a kari TDK Teams-csoportban és a kari közösségi média felületen is. Ezeken a csatornákon hasznos (pl. adatbázishasználatról, kutatásmódszertanról, hivatkozási és szerkesztési tudnivalókról szóló) felkészítő tréninget, kurzust kínáltunk a diákkör tagjainak.
Hallgatóink 2022-ben is számos országos tudományos, szakmai hallgatói versenyen értek el szép eredményeket, amelyekre a felkészüléssel együtt komoly energiát fektettek mind a hallgatók, mind az oktatók. Kiemelésre érdemes az Országos Büntetőjogi Perbeszédverseny (az Országos Polgári Jogi Perbeszédversenyt 2023-ra halasztották), az Alkotmánybírósági Szimulációs verseny, a Kozma Sándor tudományos verseny, a Jogi tranzakciós tanácsadási verseny és az Adatgazdaság digitalizációs összefüggései pályázat, amelyeken mind sikerült dobogós helyeket elnyerni. Az Ujváry János diplomadíj-pályázaton összesen 8 hallgatónk lett helyezett, és két hallgatónk is elnyerte az Apáthy-díjat.
A 2022. évben is folytatódott az Ereky István Kutatóközpont, az Idomsoft Zrt. és a PPKE ITK által 2020-ban megkezdett közös kutatása, amelynek célja az állami nyilvántartások informatikai támogatásának jogi keretei, valamint a közigazgatási eljárások elemzése, absztrahálása, és modellezése. Ezen projektbe oktatók mellett hat hallgató is bevonásra került, akik a projekt teljes 3 éves (2023-ig tartó) időtartama alatt közreműködnek a kutatásban.
Az egyes programok közötti átfedések miatt a tehetséggondozásban érintett hallgatók száma hozzávetőlegesen 60–70 főt érint az elmúlt akadémiai évben. A programok felkészítésében tucatnyi oktató kolléga vállalt tevékeny szerepet.

4.4. Deák Ferenc Továbbképző Intézet 
2022 tavaszi félévében 617 aktív és 49 passzív hallgatója volt a jogi továbbképzéseket szervező kari intézetnek, a 2022 őszi félévében pedig 622 aktív és 51 passzív hallgatót tartottak nyilván. 
2022. őszén 13 szakunk indult újonnan (11, ha egynek számoljuk a jogász-nemjogász párokat); és 11 szakunk folytatódott korábbról (8, ha egynek számoljuk a jogász-nemjogász párokat), vagyis összesen 24 (19) szakon folyt továbbképzés.
2022-ben a bizonytalan járványügyi helyzetre tekintettel a szakirányú továbbképzéseken az oktatás rendje ún. hibrid rendszerben valósult meg, vagyis a jelenléti tanórákat valós időben online is elérhetővé tettük. Ez az oktatási forma a hallgatók körében igen népszerű, azonban az oktatókra sokszor aránytalanul és méltatlanul nagy terhet ró. Ugyanakkor a hallgatók megkérdezése alapján egyre növekvő arányban igényelnék az online képzéseket, miközben továbbra is jelentős azoknak az aránya, akik a jelenléti képzést tartják hasznosabbnak. Ezen eltérő elvárásoknak a közös nevezője lehet a hibrid képzés, a már említett nehézség ellenére. 
A tisztán online szervezett szakvizsga előkészítő tanfolyamokon 2022-ben összesen 192 fő vett részt. 
Folyamatosan értékeljük a hallgatói elégedettséget. Az e célra összeállított kérdőívet elektronikusan tölthetik ki a válaszadók. A válaszadási hajlandóság 10–15% körül mozog. A visszajelzések alapján azokban az esetekben, ahol az oktatói értékelés elmarad a szak átlagától, a szakfelelősök és az érintett oktató bevonásával törekednek az oktatás színvonalának javítására. Oktatói értekezleteken megbeszéljük az eredményeket, szükséges esetben új előadókat vonunk be. 
Az oktatás gyakorlati jellegéből fakadóan a külsős (megbízási jogviszony alapján foglalkoztatott) oktatóink aránya továbbra is 75% körül mozog azzal együtt, hogy az Intézet folyamatosan törekszik minél több saját, az Egyetemmel munkaviszonyban álló oktató felkérésére.
4.5. Könyvtár 
A könyvtári szolgáltatásokat alapvetően két fő csoportra lehet osztani: egyrészt a hagyományos könyvtári szolgáltatásokra, másrészt az elektronikus szolgáltatásokra. 
Hagyományos könyvtári szolgáltatás: helyben olvasás, szaktájékoztatás, másolatkészítés, forrásgyűjtés, számítógép használata, adatbázisok használatában való segítségnyújtás, szakdolgozatokba való betekintés, katalógus használatában való segítségnyújtás. 
Elektronikus könyvtári szolgáltatás: kölcsönözzön ki egy könyvtárost szolgáltatás (dolgozatok megírásában való segítségnyújtás, forrásgyűjtés), szkennelés, irodalomjegyzék összeállításában való segítségnyújtás, adatbázisok távoli hozzáférése.
A 2021/22-es tanév második félévében a könyvek száma kb. 900 kötettel nőtt, míg a 2022/23-as tanév első félévében 700 kötettel. A könyvbeszerzés alapvetően vásárlás, ajándék és kiadványcsere formájában történik. A folyóiratok beszerzése egyre inkább eltolódik az elektronikus formában beszerzendő folyóiratok felé. 
A beérkezett köteteket feldolgozzuk, és a HunTéka integrált könyvtári rendszerben mindenki számára elérhetővé tesszük a bibliográfiai leírást és a keresést. http://catalogus.jak.ppke.hu/ 2021. szeptember és 2022. június között összesen 1699 tétel, vagyis ennyi új könyv és folyóirat került a katalógusba. 
A könyvek csak a kari oktatók és a munkatársak számára kölcsönözhetők, a hallgatók és a külsős olvasók helyben használhatják az állományt, és másolhatnak a művekből. Az olvasóteremben körülbelül 10.000 kötet várja az olvasni vágyókat, míg az állomány többi része a raktárban, és tanszékeken van elhelyezve. 
A kari szakdolgozatok szolgáltatása is könyvtári feladat, a nyomtatott dolgozatok közül 189 darabot kértek ki a raktárból, és a csak elektronikusan olvasható dolgozatok közül 214 darabot szolgáltattunk.
Az olvasói számítógépes munkaállomások száma csökkent, mert a hallgatók szívesebben használják a saját eszközeiket, illetve a könyvtári előtér funkciója megváltozott, hiszen inkább a közös tanulás, konzultáció helyszíne lett, nem a csendes elmélyülésé.

4.6. Nemzetközi kapcsolatok 
4.6.1. Hallgatói mobilitás
Beutazó hallgatók
Bejövő Erasmus hallgatók: A külföldi Erasmus hallgatók körében továbbra is nagy az érdeklődés Karunk iránt. A 2022 február–júniusi időszakban 45 hallgató tanult a Jogi Karon (10 fővel többen, mint az előző időszakban. 2022. szeptembere és decembere között: 73 fő (korábban 60 fő) vett részt oktatási programunkban. Legnagyobb számban Franciaországból és Olaszországból, Spanyolországból, többen Németországból, Portugáliából, míg néhány hallgató Észak-Írországból, Dániából, Máltáról, Lengyelországból, Ciprusról és Törökországból érkezett hozzánk. 
Az Erasmus+ Nemzetközi Kreditmobilitási program keretében 1 hallgató (USEK, Kaslik Libanon), tanult nálunk és további két diák regisztrált a következő szemeszterre szintén Libanonból. 
Európán túlról továbbá – kétoldalú megállapodás keretében – Kenyából 3 hallgató töltött egy szemesztert a JÁK-on a Strathmore University, Nairobi intézményből.  
Megemlítendők még a kari idegennyelvű kurzuskínálat és a ténylegesen felvett kurzusok számai:  2019–2020/2 tavasz: 31 kurzusból 31 kurzust vettek fel (ehhez jött még néhány magyar nyelvű és Deákos angol kurzus  2020–2021/1 ősz: 32/30  2020–2021/2 tavasz: 36/26  2021–2022/1 ősz: 37/32.  2021–2022/2 tavasz: 30/24  2022–2023/1 ősz: 38/37. Mindez azt mutatja, hogy szép számban érhetők el idegen nyelvű tárgyak, és hogy azok valóban „működnek” is. Van rájuk kereslet a diákok részéről.
 
Kiutazó hallgatók 
2022-ben tanulmányi ösztöndíjjal 44 joghallgató (43 nappali és egy levelező tagozatos hallgató) jutott el 11 országba. Négy különböző idegen nyelven külföldi részképzésben: 40 fő féléves, 4 fő egész éves tanulmányokban vett részt, összesen 12 997 000 Ft és 8800 euró kari támogatással. Szakmai gyakorlati ösztöndíjjal összesen 8 hallgató volt 5 országban, angol és spanyol nyelven teljesítve a szakmai követelményeket. 

4.6.2. Az oktatói és dolgozói mobilitás jellemzői 
Kiutazó oktatók és adminisztratív személyzet
Az oktatói mobilitáson 2022-ben 3 fő kiutazó vett rész, 3 országban. A pandémiából még megmaradó bizonytalanság miatt kevés oktató vállalta a kiutazást. 
2022-ben 9 személyzeti mobilitás valósult meg a munkatársaink részéről; partnerlátogatáson, nyelvtanfolyamon és staff week-en vettek részt. 

Beutazó oktatók és adminisztratív személyzet
Az Eramus+ program keretében be tudtunk fogadni 5 bejövő vendégoktatót lengyel, olasz, román, francia és szlovák partner egyetemeinkről és 3 bejövő adminisztratív munkatársat lengyel ill. román partnerünktől.
A „US Law” programunk keretében a tavaszi és őszi szemeszterben is tartott 2–2 oktató tömbösített kurzust az Egyesült Államokból – 2 oktató jelenléti oktatással, és a 2 további oktató pedig online módon. 
A Magyar Tudományos Akadémiával közösen meghirdetett, egy éves posztdoktori ösztöndíjprogram keretében egy francia oktatót fogadtunk be, aki az őszi szemeszterben két idegennyelvű kurzust tartott európai jogi témában, illetve tevékenységét folytatni fogja a tavaszi szemeszterben is. („The Energy Policy of EU” és „The Paradoxes of Human Rights Protection in a Global Context”)
2022-ben a Kar külügyekért felelős dékánhelyettese online felmérést indított a teljes állású oktatók körében, hogy azok mely külföldi egyetemekkel, kutatóintézetekkel folytatnak tudományos együttműködést, illetve milyen területen várnak segítséget a Kartól a külföldi kutatási, tudományos kapcsolataik alakításában. 2022. év végén lezárt felmérés eredményei kiértékelés alatt állnak.
Ezen túlmenően egy „oktatói katalógus” is készül a tengerentúli partneregyetemek számára, bemutatva a Kar azon oktatóit és kurzusait, amelyeket angol nyelven kínálnak partnereink számára.
5. A belső audit tapasztalatai
Évente legalább egyszer az EMBB belső audit vizsgálat révén győződik meg a karok minőségbiztosítási tevékenységének – a MAB iránymutatásoknak megfelelő – alakulásáról. 2022. október 24-én a JÁK minőségbiztosítási tevékenységét az egyetemi belső audit vizsgálat áttekintette. Ennek eredményeként a kari minőségcélok és az intézkedési terv megvalósulását, továbbá a KMB üléseinek és határozatainak dokumentálását is megfelelőnek találta. A belső audit vizsgálat részletesebb eredményeiről, a megfogalmazott javaslatokról, megállapításokról, valamint a foganatosított intézkedésekről a https://ppke.sharepoint.com/:x:/r/sites/MBJO/_layouts/15/Doc.aspx?sourcedoc=%7BA181B099-CC76-4C19-8B1D-009B2E93CE32%7D&file=rendszeres_MB_beszamolo_kari_JAK.xlsx&action=default&mobileredirect=true linken lehet tájékozódni.  
6. Javaslatok a jövőre nézve 
2022-ben komoly előrelépést tettünk a KMB tevékenységének honlapon való transzparensebb megjelenítésében https://jak.ppke.hu/karunkrol/adminisztracio/bizottsagok/minosegbiztositasi-bizottsag. A többi Kar tapasztalatait megfontolva és az új egyetemi honlap bevezetését várva további lépéseket tervezünk ezen a téren.
2023 tavaszán mérleget kívánunk vonni a 2022-ben kitűzött minőségcélok megvalósulása tekintetében. Az oktatás- és tudománymetria terén részben teljesült minőségcélokat továbbra is figyelemmel kísérjük, új minőségcélként pedig szerepeltetni kívánjuk az akkreditáció során vizsgált oktatás színvonalának emelésére vonatkozó szempontokat.
A hallgatókkal és a hivatásrendekkel megkezdett párbeszédet a 2022-es évben bevált formában folytatjuk. A tehetséges hallgatókkal való foglalkozás, valamint a lemorzsolódó hallgatóknak való segítségnyújtás minőségbiztosítási tevékenységünknek fontos prioritása marad. 

[bookmark: _GoBack]Budapest, 2023. február 14. 

Dr. Gyulai-Schmidt Andrea
a Kari Minőségbiztosítási Bizottság elnöke


Mellékletek:
1. A Kari Minőségbiztosítási Bizottság Minőségcéljainak nyomonkövetése (2022. december 13.)
2. A Kari Minőségbiztosítási Bizottság Intézkedési tervének nyomonkövetése (2022. december 13.)

